
			Către
BIROUL PERMANENT 
AL 
CAMEREI DEPUTAȚILOR

	

Vă transmitem, alăturat, raportul comun asupra proiectului de Lege pentru completarea art. 129 din Legea nr. 272/2004 privind protecția și promovarea drepturilor copilului, transmis Comisiei pentru învățământ, Comisiei pentru muncă și protecție socială și Comisiei juridice, de disciplină și imunități pentru dezbatere în fond cu adresa nr. PLx 248/2026 din 30 martie 2026.

În funcție de obiectul și conținutul său, proiectul de Lege face parte din categoria legilor organice. 

RAPORT COMUN
[bookmark: _Hlk227059942]asupra proiectului de Lege pentru completarea art. 129 din Legea nr. 272/2004 privind protecția și promovarea drepturilor copilului
(PLx 248/2026)

1. În baza prevederilor art. 95 din Regulamentul Camerei Deputaților, republicat, cu modificările ulterioare, cu adresa nr. PLx 248/2026 din 30 martie 2026, Comisia pentru învățământ, Comisia pentru muncă și protecție socială și Comisia juridică, de disciplină și imunități au primit spre dezbatere în fond, proiectul de Lege pentru completarea art.129 din Legea nr.272/2004 privind protecția și promovarea drepturilor copilului.

	Proiectul de Lege are ca obiect de reglementare completarea art. 129 din Legea nr. 272/2004 privind protecția și promovarea drepturilor copilului, republicată, cu modificările și completările ulterioare, cu un nou alineat, alin. (71). Potrivit Expunerii de motive, „Modificarea propusă urmărește creșterea calității vieții și incluziunii copiilor cu CES, asigurarea accesului la o alimentație adecvată pe durata activităților școlare și o utilizare eficientă a fondurilor publice destinate acestor drepturi. Necesitatea introducerii acestei prevederi rezultă din constatarea faptului că, în practică, sumele acordate cu titlu de alocație zilnică de hrană nu sunt utilizate întotdeauna în scopul exclusiv at asigurării hranei copiilor cu cerințe educaționale speciale. În urma feedback-ului primit din partea unităților de învățământ, s-a evidențiat că transformarea alocației bănești într-un suport alimentar concret - masă caldă sau pachet alimentar - garantează utilizarea fondurilor în interesul direct al copilului și asigură accesul acestuia la cel puțin o masă sănătoasă pe zi”.

Pentru întocmirea raportului comun, Comisiile au analizat:
1. avizul negativ al Consiliului Legislativ (nr.85/22.01.2026)
1. avizul negativ  al Consiliului Economic şi Social (nr.469/21.01.2026)
1. avizul negativ al Comisiei pentru drepturile omului, culte şi problemele minorităţilor naţionale (nr.7c-6/279/8.04.2026)
1. avizul favorabil al Comisiei pentru egalitatea de şanse pentru femei şi bărbaţi 
(nr.7c-19/164/8.04.2026)
1. avizul favorabil al Comisiei pentru sănătate şi familie (nr.7c-10/101/15.04.2026)
1. punctul de vedere al Ministerului Finanțelor nr. 182641/24.04.2026.

	2. În funcție de obiectul și conținutul său, proiectul de Lege face parte din categoria legilor organice, potrivit prevederilor art. 73 din Constituția României, republicată. 

	3. Potrivit prevederilor art. 75 alin. (1) din Constituția României, republicată, și ale art. 92 alin. (9) din Regulamentul Camerei Deputaților, republicat, cu modificările ulterioare, Camera Deputaților este Cameră decizională.
	Senatul, în calitate de primă Cameră sesizată, a adoptat proiectul de Lege în ședința din 23 martie 2026.

	4. În conformitate cu prevederile art. 62 și 64 din Regulamentul Camerei Deputaților, republicat, cu modificările ulterioare, Comisiile au dezbătut proiectul de Lege în ședințe separate.
	Membrii Comisiei pentru muncă și protecție socială au dezbătut proiectul de Lege și documentele conexe în ședința din 22 aprilie 2026 și au hotărât, cu unanimitate de voturi, respingerea proiectului de Lege.
	La lucrări au participat deputații conform listei de prezență.
	La dezbateri a participat, în conformitate cu prevederile art.56 și 57 din Regulamentul Camerei Deputaților, republicat, cu modificările ulterioare, doamna Silvia Monica Dinică - secretar de stat, Ministerul Muncii, Familiei, Tineretului și Solidarității Sociale.

Comisia juridică, de disciplină și imunități a dezbătut proiectul de Lege în ședința din data de 28 aprilie 2026 și au hotărât, cu majoritate de voturi, respingerea proiectului de Lege.
	Membrii Comisiei au fost prezenți la lucrări conform listei de prezență.
	În baza prevederilor art. 56 și 57 din Regulamentul Camerei Deputaților, republicat, cu modificările ulterioare, la dezbaterea proiectului de Lege a participat ca invitat doamna Georgeta Bucur - președinte, Federația Sindrom Down din România.

	Comisia pentru învățământ a dezbătut proiectul de Lege și documentele conexe în ședința din data de 15 iunie 2026. 	
	La lucrările Comisiei au fost prezenți 21 deputați, din totalul de 28 membri ai Comisiei. 
	În baza prevederilor art. 56 și 57 din Regulamentul Camerei Deputaților, republicat, cu modificările ulterioare, la dezbaterea proiectului de Lege a participat ca invitat domnul Radu Antohi - subsecretar de stat în cadrul Ministerului Educației și Cercetării.
	În urma dezbaterilor, Comisia a propus, cu unanimitatea voturilor celor prezenți, respingerea proiectului de Lege.
	
5. În urma examinării inițiativei legislative și a opiniilor exprimate, membrii celor trei Comisii au hotărât să supună plenului Camerei Deputaților un raport comun de respingere a proiectului de Lege din următoarele considerente: 
- măsurile legislative preconizate instituie reguli insuficient conturate, contrare dispozițiilor Legii nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, care nu sunt de natură să conducă la o mai mare stabilitate și eficiență legislativă, fiind susceptibile să încalce prevederile constituționale;
- sumele pentru alocația de hrană, alocate conform art. 7 alin. (3), coroborat cu alin. (6) și (7) din Legea nr. 272/2004 privind protecția și promovarea drepturilor copilului, cu modificările și completările ulterioare, se acordă copiilor cu cerințe educaționale speciale, încadrați în grad de handicap, pentru care s-a stabilit o măsură de protecție specială, cuantumul acestei sume stabilindu-se anual prin hotărâre a Guvernului. Sintagma „alocația zilnică de hrană” nu se regăsește nici în conținutul art. 129, nici în vreun alt articol din actul de bază, fiind necesară aplicarea dispozițiilor art. 48 alin. (3) teza I din Legea nr. 24/2000, republicată, cu modificările și completările ulterioare, potrivit căruia „Dacă în cuprinsul unui articol se utilizează un termen sau o expresie care are în contextul actului normativ un alt înțeles decât cel obișnuit, înțelesul specific al acesteia trebuie definit în cadrul unui alineat subsecvent”. Sintagma se regăsește în art. 70 alin. (5) lit. b) din Legea învățământului preuniversitar nr. 98/2023, cu modificările și completările ulterioare, potrivit căruia „(5) Antepreșcolarii/Preșcolarii/Elevii cu CES, școlarizați în unitățile de învățământ de masă sau în unități de învățământ special, de stat și particulare, inclusiv cei școlarizați în alt județ decât cel de domiciliu, beneficiază, pe perioada anului școlar, de una dintre următoarele forme de sprijin: (...) b) asistență socială completă, constând în asigurarea alocației zilnice de hrană, a rechizitelor școlare, a cazarmamentului, a îmbrăcăminții și a încălțămintei, în cuantum egal cu cel pentru copiii aflați în sistemul de protecție a copilului, precum și de găzduire gratuită în internate din cadrul direcțiilor generale județene/direcției municipiului București de asistență socială și protecția copilului”;
- unitățile de învățământ, nu “instituțiile”, așa cum este precizat în proiect, nu beneficiază de capitole speciale pentru finanțarea suportului alimentar;
- conform art. 140 din Legea nr.198/2023, cu modificările și completările ulterioare, cheltuielile pentru „subvenții și cantine" fac parte din finanțarea complementară, care se aprobă anual prin legea bugetului de stat și se repartizează prin unitățile administrativ-teritoriale în a căror rază activează unitatea de învățământ respectivă;
- măsura finanțării unui “suport alimentar constând într-o masă caldă sau, după caz, un pachet alimentar, în situațiile în care masa caldă nu poate fi asigurată", exclusiv pentru copiii cu cerințe educaționale speciale, încadrați în grad de handicap, din învățământul de masă, ar fi discriminatorie față de ceilalți copii participanți la procesul instructiv-educativ din învățământul de masă, care au aceleași necesități nutriționale și pentru care trebuie acordată o atenție egală în ceea ce privește condițiile de învățătură și hrană.
-  în Capitolul II - Drepturile și libertățile fundamentale din Constituția României, republicată, la art. 49 este prevăzut faptul că, „(1) Copiii și ținerii se bucură de un regim special de protecție și de asistență în realizarea drepturilor lor. (2) Statul acordă alocații pentru copii și ajutoare pentru îngrijirea copilului bolnav ori cu handicap. Alte forme de protecție socială a copiilor și a tinerilor se stabilesc prin lege”. Modalitatea de exprimare a intenției normative de la art. 129 alin. (72) nu întrunește exigențele de calitate a legii impuse de art. 1 alin. (5) din Constituția României;

	- din sintagma „instituțiile de învățământ acordă”, se înțelege că suportul alimentar vizat se acordă din bugetul acestor instituții de învățământ, ceea ce reprezintă o necorelare cu celelalte norme ale art. 129 din actul de bază, potrivit căruia drepturile conținute de acesta se suportă, după caz, din bugetul direcției generale de asistență socială și protecția copilului, al Ministerului Muncii, Familiei, Tineretului și Solidarității Sociale sau din bugetele aprobate de consiliile județene, consiliile locale ale sectoarelor municipiului București și consiliile locale ale municipiilor, orașelor si comunelor. Unitățile de învățământ nu beneficiază de capitole speciale pentru finanțarea suportului alimentar.

